b'\n_START_ARTICLE_\nKalaj\xc3\xa4rven purolaakso\n_START_PARAGRAPH_\nKalaj\xc3\xa4rven purolaakso on Pohjois-Espoossa, Espoonjoen latvavesist\xc3\xb6ss\xc3\xa4 sijaitseva Glimsinjoen vesist\xc3\xb6n osaan kuuluva paikallisesti arvokas luontokohde._NEWLINE_Kalaj\xc3\xa4rven purolaakson alue k\xc3\xa4sitt\xc3\xa4\xc3\xa4 Kalaj\xc3\xa4rven laskupuron luonnontilaisen yl\xc3\xa4juoksun, ja n. 595 metri\xc3\xa4 pitk\xc3\xa4n R\xc3\xb6yl\xc3\xa4n pelloille laskevan purolaakson.\n_START_SECTION_\nYmp\xc3\xa4rist\xc3\xb6\n_START_PARAGRAPH_\nEritt\xc3\xa4in kirkasvetinen puro on sy\xc3\xb6nyt itselleen jyrk\xc3\xa4n uoman laakson pohjalle. Yl\xc3\xa4osan hidasvirtainen luhtainen osuus on karikepohjainen. Sen alapuolelta alkavalla koskiosuudella pohja koostuu pitk\xc3\xa4lti karkeasta sorasta ja hiekasta, mutta paikoin on my\xc3\xb6s kivikkoisempia osuuksia. Kivet ovat yleisesti sammalten peitt\xc3\xa4mi\xc3\xa4. Purossa on my\xc3\xb6s kohtuullisesti liekopuuta jonka lis\xc3\xa4ksi sinne on kertynyt paljon hakkuut\xc3\xa4hteit\xc3\xa4._NEWLINE_Yl\xc3\xa4juoksulla ymp\xc3\xa4r\xc3\xb6iv\xc3\xa4 mets\xc3\xa4 on havupuuvaltaista, mutta puron kosteassa l\xc3\xa4hiymp\xc3\xa4rist\xc3\xb6ss\xc3\xa4 kasvaa lehtokasvillisuutta, mm. kookkaita tervaleppi\xc3\xa4. Laakson pohjalla puronvarren mets\xc3\xa4 vaihtuu v\xc3\xa4hitellen lehtipuuvaltaiseksi._NEWLINE_Alue on suojeltu luonnonsuojelulain nojalla, mutta siihen kohdistuu kuormitusta Kalaj\xc3\xa4rvest\xc3\xa4 ja sit\xc3\xa4 ymp\xc3\xa4r\xc3\xb6iv\xc3\xa4st\xc3\xa4 asutuksesta._NEWLINE_Kalaj\xc3\xa4rven purolaakson yli kulkee pitkospuureitti, joka alkaa Kalaj\xc3\xa4rventien loppup\xc3\xa4\xc3\xa4st\xc3\xa4.'